<classify> NCHI wanachama wa Jumuiya ya Maendeleo Kusini mwa Afrika SADC zimetakiwa kupaza sauti ya pamoja kutaka jumuiya ya kimataifa kuiondolea Zimbabwe vikwazo vya kiuchumi.Rais John Magufuli ametoa mwito huo kupitia hotuba yake baada ya kukabidhiwa uenyekiti wa SADC katika mkutano wa 39 wa jumuiya hiyo unaohitimishwa leo jijini Dar es Salaam ambapo siku kama ya jana, ndipo jumuiya hiyo ilipoanzishwa ikiwa na nchi 11 tu.Kama tunavyojua, hawa ndugu zetu wamekuwa kwenye vikwazo kwa muda mrefu...nchi za SADC zizungumze kwa sauti moja, vikwazo viondolewe Zimbabwe, amesema Rais Magufuli anayeongoza jumuiya kwa mwaka mmoja kuanzia sasa hadi Agosti mwakani.Alisema licha ya vikwazo kuathiri serikali na wananchi wa Zimbabwe, pia vina athari kwa ukanda wa kusini mwa Afrika.Akifananisha na mwili ambao sehemu moja ikiumia, unaumia wote, alisema athari za vikwazo kwa nchi hiyo zina athari kwa wana- SADC wote.Alisema vikwazo vilivyowekwa havina nafasi tena ikizingatiwa kwamba nchi hiyo imeshaandika ukurasa mpya kwa kufanya uchaguzi na kumpata Rais ambaye ni Emmerson Mnangagwa.Hivi karibuni, Waziri wa Mambo ya Nje na Ushirikiano wa Afrika Mashariki, Profesa Palamagamba Kabudi baada ya kukabidhiwa uenyekiti wa Baraza la Mawaziri wa SADC, alisema Tanzania katika uenyekiti wake, itahakikisha nchi wanachama zinakuwa na amani na utulivu wa kujiletea maendeleo.Profesa Kabudi ambaye baraza analoongoza lina jukumu la kushauri na kuwasilisha masuala mbali mbali kwa wakuu wa nchi kwa ajili ya uamuzi, alisema Zimbabwe ilishafanya uchaguzi na chini ya Rais Mnangagwa inaendelea vizuri hivyo hakuna sababu za kuendelea kuwekewa vikwazo.Mei mwaka huu, Rais Magufuli akiwa katika ziara ya kikazi nchini Zimbabwe, alimpongeza Rais Mnangagwa kwa hatua madhubuti za mageuzi ya kiuchumi katika nchi hiyo na alitoa mwito jumuiya ya kimataifa kuondoa vikwazo vilivyowekwa.Takribani miaka 17 imefika tangu Zimbabwe ilipowekewa vikwazo na jumuiya ya kimataifa kutokana na kutoridhishwa na uongozi wa Rais Robert Mugabe aliyeondoka madarakani mwaka juzi.  <topic>: KITAIFA 